CELEX: 62018CN0021
Language: ro
Date: 2018-01-11 00:00:00
Title: Cauza C-21/18: Cerere de decizie preliminară introdusă de Svea hovrätt (Suedia) la 11 ianuarie 2018 – Textilis Ltd, Ozgur Keskin/Svenskt Tenn Aktiebolag

12.3.2018   
            
            
               RO
            
            
               Jurnalul Oficial al Uniunii Europene
            
            
               C 94/13
            
         Cerere de decizie preliminară introdusă de Svea hovrätt (Suedia) la 11 ianuarie 2018 – Textilis Ltd, Ozgur Keskin/Svenskt Tenn Aktiebolag
   (Cauza C-21/18)
   (2018/C 094/16)
   Limba de procedură: suedeza
   
      Instanța de trimitere
   
   Svea hovrätt
   
      Părțile din procedura principală
   
   
      Apelanți: Textilis Ltd, Ozgur Keskin
   
      Intimată: Svenskt Tenn Aktiebolag
   
      Întrebările preliminare
   
   
               1)
            
            
               Articolul 4 din Regulamentul (UE) 2015/2424 al Parlamentului European și al Consiliului din 16 decembrie 2015 de modificare a Regulamentului (CE) nr. 207/2009 privind marca comunitară etc. (1) trebuie interpretat în sensul că articolul 7 alineatul (1) litera (e) punctul (iii), în noul mod de redactare, se aplică unei analize judiciare a nulității – în temeiul articolului 52 alineatul (1) litera (a) din Regulamentul privind marca comunitară – efectuate după intrarea în vigoare a modificării, și anume după data de 23 martie 2016, chiar dacă acțiunea privește o cerere de declarare a nulității introdusă înaintea datei respective și care vizează astfel o marcă înregistrată înainte de data respectivă?
            
         
               2)
            
            
               Articolul 7 alineatul (1) litera (e) punctul (iii) din Regulamentul privind marca comunitară, în versiunea aplicabilă, trebuie interpretat în sensul că intră sub incidența sa un semn constituit dintr-o reprezentare bidimensională a unui produs bidimensional, de exemplu o țesătură decorată cu semnul în discuție?
            
         
               3)
            
            
               În cazul unui răspuns afirmativ la cea de a doua întrebare, pe baza căror criterii trebuie interpretată sintagma „semne constituite exclusiv din forma (sau din altă caracteristică) a produselor care dă acestora valoare substanțială”, care figurează la articolul 7 alineatul (1) litera (e) punctul (iii) din Regulamentul privind marca comunitară, într-o situație în care înregistrarea acoperă o gamă largă de produse și clase de produse, iar semnul poate fi aplicat pe produs în diferite moduri? Analiza trebuie să fie efectuată pe baza unor criterii mai obiective/generale, de exemplu pornind de la premisa aspectului mărcii și a modului în care poate fi aplicată pe diferite produse, cu alte cuvinte fără a lua în considerare modul în care titularul mărcii a aplicat de facto sau intenționează să aplice semnul pe diverse produse?
            
         
      (1)  JO 2015, L 341, p. 21.